જસદણ- મુખ્યપ્રધાન વિજય રુપાણીએ રાજકોટના જસદણ-વીંછીયા વિસ્તારના કનેસરામાં રૂ. 87 કરોડથી વધુની રકમના વિવિધ વિકાસ કામોના ખાતમુહૂર્ત-લોકાર્પણ કરતાં છેવાડાના અંતિમ માનવી સુધી સુવિધાસભર પ્રાથમિક સેવાઓ પહોંચાડવાનો પુનરોચ્ચાર કર્યો હતો. મુખ્યપ્રધાન રુપાણીએ જસદણ તાલુકાના કનેસરા ગામે જસદણ તથા વિછીંયા તાલુકાનાં માર્ગ અને મકાન, જળસંપત્તિ તથા પાણી પુરવઠા વિભાગનાં રૂ. ૮૭ કરોડથી વધુના મૂલ્યના લોકવિકાસનાં કાર્યોનાં લોકાર્પણ અને ખાતમુહૂર્ત સમારોહનું મંગલદીપ પ્રગટાવીને ઉદઘાટન કર્યુ હતું. આ પ્રસંગે પાણીપ્રધાન કુંવરજી બાવળીયા ઉપસ્થિત રહ્યાં હતાં. આ વિસ્તારમાં બાવળીયા માટે આ કાર્યક્રમ મહત્ત્વનો બની રહ્યો છે. સીએમે પણ માર્મિક ટીપ્પણી કરતાં કહ્યું હતું કે બોઘરા અને બાવળીયા ભેગાં થાય તો કોંગ્રેસ માટે ચૂંટણીમાં ડિપોઝીપ બચાવવી અઘરી પડે.